CELEX: 62007TN0484
Language: el
Date: 2007-12-22 00:00:00
Title: Υπόθεση T-484/07: Προσφυγή της 22ας Δεκεμβρίου 2007 — Ρουμανία κατά Επιτροπής των Ευρωπαϊκών Κοινοτήτων

23.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/57
            
         Προσφυγή της 22ας Δεκεμβρίου 2007 — Ρουμανία κατά Επιτροπής των Ευρωπαϊκών Κοινοτήτων
   (Υπόθεση T-484/07)
   (2008/C 51/103)
   Γλώσσα διαδικασίας: η ρουμανική
   Διάδικοι
   
      Προσφεύγουσα: Ρουμανία (εκπρόσωποι: Aurel Ciobanu-Dordea, Emilia Gane και Dumitra Mereuță)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση C(2007) 5253 τελικό της Επιτροπής, της 26ης Οκτωβρίου 2007, περί του εθνικού σχεδίου κατανομής των δικαιωμάτων εκπομπής αερίων θερμοκηπίου για την περίοδο 2008-2012, το οποίο κοινοποίησε η Ρουμανία δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Λόγοι ακυρώσεως και κύρια επιχειρήματα
   Με την προσβαλλόμενη απόφαση, η Επιτροπή απέρριψε μερικώς το εθνικό σχέδιο κατανομής των δικαιωμάτων εκπομπής αερίων θερμοκηπίου για την περίοδο 2008-2012, το οποίο κοινοποίησε η Ρουμανία δυνάμει της οδηγίας 2003/87/ΕΚ (1), μειώνοντας τον συνολικό αριθμό των δικαιωμάτων που πρόκειται να κατανεμηθούν στα πλαίσια του κοινοτικού προγράμματος κατά 19 754 248 εκατομμύρια τόνων CO2 (διοξειδίου του άνθρακα) σε ετήσια βάση και ορίζοντας ότι δεν χωρεί υπέρβαση της συνολικής μέσης ετήσιας ποσότητας ύψους 75 944 352 εκατομμυρίων τόνων δικαιωμάτων εκπομπής τα οποία μπορούν να κατανεμηθούν.
   Προς στήριξη της προσφυγής της, η προσφεύγουσα επικαλείται τα κάτωθι:
   
               —
            
            
               η Επιτροπή παρέβη το άρθρο 9, παράγραφοι 1 και 3, καθώς και το άρθρο 11, παράγραφος 1, της οδηγίας 2003/87/ΕΚ, καθόσον καθόρισε υποχρεωτικώς, στηριζόμενη σε ίδια μέθοδο, συνολική ποσότητα των δικαιωμάτων εκπομπής τα οποία μπορούν να κατανεμηθούν στη Ρουμανία, υπερβαίνοντας με τον τρόπο αυτό τις αρμοδιότητές της·
            
         
               —
            
            
               η Επιτροπή εφήρμοσε μέθοδο στερούμενη διαφανείας όσον αφορά τον προσδιορισμό των συνολικών ποσοτήτων δικαιωμάτων εκπομπής, παραβιάζοντας με τον τρόπο αυτό τόσο το άρθρο 9, παράγραφος 3, όσο και το άρθρο 9, παράγραφος 1, της οδηγίας 2003/87/ΕΚ·
            
         
               —
            
            
               κατά την εφαρμογή της συγκεκριμένης μεθόδου, η Επιτροπή παρέβη την αρχή της απαγορεύσεως των διακρίσεων·
            
         
               —
            
            
               η Επιτροπή παρέβη το άρθρο 9, παράγραφος 3, της οδηγίας 2003/87/ΕΚ και το άρθρο 253 ΕΚ, καθόσον δεν αιτιολόγησε τη βάση επί της οποίας εξέδωσε την απόφαση C(2007) 5253 τελικό.
            
         
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275, της 25.10.2003, σ. 32).